Tove Videbæk (KRF), 2000-04-13:
I Kristeligt Folkeparti er vi positive, men også kritiske over for dette lovforslag.
Vi kan fuldt ud tilslutte os lovforslagets intentioner, der går ud på at styrke indsatsen for de truede børn og unge, en tidligere indsats og flere stabile anbringelsesforløb.
Det er positivt, at forslaget søger at løse problemet også med de såkaldte svingdørsbørn.
Men jeg vil gerne sige med det samme, at vi mener, at der er gjort et unødvendigt stort indhug i forældres rettigheder og retssikkerhed, som ikke modsvares af nye eller forbedrede rettigheder.
Her tænker jeg især på den foreslåede bestemmelse om tvangsanbringelse på grund af tilknytning til plejefamilien.
Samtidig er det vigtigt, at indsatsen for de særligt truede børn og unge også bliver en indsats for deres forældre og familien betragtet som en helhed.
Kristeligt Folkeparti stillede en forespørgsel i Folketinget i oktober 1999 om indsatsen for de socialt truede familier, og den mundede ud i en næsten enstemmig vedtagelse, der fokuserede på forebyggelsen og indsatsen for familien som helhed.
Særligt vil jeg fremhæve fire punkter fra den vedtagelse: En styrket forebyggende indsats over for potentielt truede børn og deres forældre, sikring af, at frontpersonalet i arbejdet med risikobørn i højere grad støttes i deres underretningspligt og involveres i sagsforløbet, mere brug af den nære families og lokalsamfundets ressourcer og sikring af en målrettet indsats for forældre til anbragte børn med henblik på løsning af de problemer, der er årsag til anbringelsen.
Jeg må sige, at i forhold til det udkast til lovforslag, der forelå på tidspunktet for forespørgselsdebatten, så ser jeg kun svagt, meget svagt, vedtagelsen indarbejdet i det nu fremsatte lovforslag.
Med hensyn til den del af vedtagelsen fra forespørgsel nr. F 10, der vedrørte den forebyggende indsats over for potentielt truede børn og deres forældre, så foreslås der indberetningspligt for gravide og tværfaglige team.
Bestemmelsen om de tværfaglige team er i bemærkningerne formuleret sådan, at det handler om sagsbehandling.
Der står ikke noget om opsøgende indsats.
Her mener jeg, man kan gøre meget mere, sådan som man f.eks. gør i Thisted, hvor man allerede følger gravide, hvor man er bekymret for, om de senere kan klare deres børn.
Det vil give et langt bedre grundlag for forebyggelse og opdagelse af omsorgssvigt, end man har i dag.
Vedrørende beslutningen fra forespørgsel nr. F 10 om at støtte pædagoger i deres underretningspligt savner vi fra Kristeligt Folkepartis side også bedre regler for, hvordan den eksisterende underretningspligt for pædagoger og andet frontpersonale skal fungere, og vi mangler en kontaktperson.
Det er positivt, at det præciseres i bemærkningerne, at både bedsteforældre, onkler og tanter kan inddrages i sagsbehandlingen.
Som det har været indtil nu, har det jo netop været sådan, at de nærmest aldrig blev hørt og måske først blev informeret måneder efter, at en fjernelse havde fundet sted, og det kan man ikke være bekendt.
Bedsteforældre, onkler og tanter er en fantastisk ressource, som man skal trække langt mere på, også vedrørende anbringelsessted, og vi mener, at det må tydeliggøres mere og eventuelt skrives ind i selve lovteksten. Endelig stemte 102 medlemmer her i Tinget for at sikre en bedre hjælp til forældre med anbragte børn med henblik på løsning af årsagerne til anbringelsen, men dette kan jeg slet ikke se er medtaget i det færdige lovforslag.
Hvis indsatsen for disse familier skal nytte noget, hvis den sociale arv skal brydes, så må vi altså gøre noget for at hjælpe forældrene til at få styr på deres liv, ellers fortsætter problemet bare i generation efter generation.
Vi vil fra Kristeligt Folkepartis side under udvalgsbehandlingen arbejde for nogle ændringsforslag, der kan rette op på den manglende opfølgning af vedtagelsen fra F 10, og vi forventer naturligvis, at alle de 102 medlemmer af Folketinget, der stemte for vedtagelsen under F 10, vil være med i dette arbejde, så vi kan få indfriet intentionerne med forslaget, samtidig med at vi sikrer en helhedsorienteret indsats, der også omfatter forældrene, og som starter på det tidligst mulige tidspunkt.